
2241. Sülysáp, Szent István tér 1.
Telefon, fax: (06-29) 435-001, (06-29) 435-003

NYILVÁNOS
Szám: 3772-…/2013
Előterjesztést készítette: Tóth Krisztina jegyző
Előterjesztés elkészítésének időpontja: 2013. május 17.
Előterjesztést véleményezi: ESZB, PTÜB
Döntés módja: nyílt szavazás, minősített szótöbbség

Mellékletek: rendeletmódosítások (előterjesztéshez csatolva) + egységes szerkezetű rendelet (külön mellékletben)
E L Ő T E R J E S Z T É S

Sülysáp Nagyközség Önkormányzata Képviselő-testületének

2013. május 23-án tartandó munkaterv szerinti ülésére

6. napirendhez

Tárgy: Nyári napközivel kapcsolatos helyi szabályozás módosítása
Tisztelt Képviselő-testület!
A gyermekek védelméről és a gyámügyi igazgatásról szóló 1997. évi XXXI. törvény (Gyvt.) 15. § (2) b) pontja szerint a személyes gondoskodás keretébe tartozó gyermekjóléti alapellátások körébe tartozik többek között a gyermekek napközbeni ellátása.
A Gyvt. 94. § (2) bekezdése szerint a települési önkormányzat az e törvényben foglaltak szerint biztosítja a személyes gondoskodást nyújtó alapellátások keretében a gyermekek napközbeni ellátását.

A Gyvt. 41. §-a szerint a gyermekek napközbeni ellátásaként a családban élő gyermekek életkorának megfelelő nappali felügyeletét, gondozását, nevelését, foglalkoztatását és étkeztetését kell megszervezni azon gyermekek számára, akiknek szülei, nevelői, gondozói munkavégzésük, munkaerőpiaci részvételt elősegítő programban, képzésben való részvételük, betegségük vagy egyéb ok miatt napközbeni ellátásukról nem tudnak gondoskodni. A napközbeni ellátás keretében biztosított szolgáltatások időtartama lehetőleg a szülő munkarendjéhez igazodik. 

A gyermekek napközbeni ellátását különösen az olyan gyermek számára kell biztosítani,

a) akinek fejlődése érdekében állandó napközbeni ellátásra van szüksége,

b) akit egyedülálló vagy időskorú személy nevel, vagy akivel együtt a családban három vagy több gyermeket nevelnek, kivéve azt, akire nézve eltartója gyermekgondozási díjban részesül,

c) akinek a szülője, gondozója szociális helyzete miatt az ellátásról nem tud gondoskodni.

A gyermekjóléti alapellátás keretében biztosított gyermekek napközbeni ellátásának formái - a gyermekek életkorának megfelelően -

a) a bölcsőde, a hetes bölcsőde,

b) a családi napközi,

c) a családi gyermekfelügyelet,

d) a házi gyermekfelügyelet,

e) az alternatív napközbeni ellátás.

A gyermekek védelmének helyi rendszeréről szóló 12/2010. (VIII. 26.) önkormányzati rendeletünk eddig is tartalmazta a nyári napközi intézményét, amely az új szabályozás szerint az ún. alternatív napközbeni ellátás kategóriájába tartozik. Az elmúlt évig ezt az ellátást az iskolák, illetve a pedagógusok közreműködésével biztosítottunk. 

2013-tól azonban jelentős problémákat okoz, hogy az iskolákkal már nincs közvetlen, formális kapcsolatunk, így ez a feladat – sok mással egyetemben – a szükséges erőforrások megléte nélkül hárult az önkormányzatra.

Ráadásul e feladat tekintetében – mint a szociális területen sajnos más kérdésekben is – igen ellentmondó és hiányos szabályozási környezetből kell kiindulnunk, így nem értelmezhető pontosan, hogy a nyári napközit – mint napközbeni ellátást – milyen formában és időintervallumban kell biztosítani, továbbá milyen térítési díjat lehet megállapítani és milyen kedvezményeket kell biztosítani. Sőt, még az sem állapítható meg pontosan, hogy kap-e az önkormányzat állami támogatást ezen a címen, ennek folytán ahány önkormányzat, annyiféle megoldást láttunk erre a problémára.

Egyeztetéseket követően – melynek során mind a KLIK Nagykátai Tankerületének igazgatója, mind pedig a Móra Ferenc Általános Iskola Igazgatója igen készséges volt – arra jutottunk, hogy a tanévzárást követően 4 héten keresztül biztosítják a pedagógusok a nyári napközit, amelynek egy napi díja az étkezés önköltségi ára, vagyis 520 Ft+áfa lesz. A rendeletünk egyrészről ehhez igazodóan kerül módosításra.
Az előterjesztett rendeletmódosítás másik témája, hogy az iskolák fenntartóváltása nyomán a Gyvt.-ben módosításra került a méltányossági (szociális) étkezési térítési díj kedvezmények megállapításának rendje, ugyanakkor megint csak „féllábasan”, hiszen a felhatalmazó rendelkezésekben maradt az eredeti szöveg. 

A jogalkotó szándékát és a fennálló valós viszonyokat követve azonban indokolt az önkormányzathoz, jelesül az Egészségügyi és Szociális Bizottsághoz visszatelepíteni a hatáskört, amit egyúttal az SZMSZ-ünket is érinti.
Kérem az előterjesztés szíves megtárgyalását, a rendeletmódosítások szíves elfogadását. 

Sülysáp, 2013. május 17.

Horinka László s.k.

polgármester
1. MELLÉKLET

Sülysáp Nagyközség Önkormányzata Képviselő-testületének

…/2013. (...) önkormányzati rendelete
a gyermekek védelmének helyi rendszeréről szóló 

12/2010. (VIII. 26.) önkormányzati rendelete módosításáról

Sülysáp Nagyközség Önkormányzatának Képviselő-testülete az Alaptörvény 32. cikk (1) a) pontjával és (2) bekezdésével, a Magyarország helyi önkormányzatairól szóló 2011. évi CLXXXIX. törvény 13. § (1) 8. pontjával, valamint a gyermekek védelméről és a gyámügyi igazgatásról szóló 1997. évi XXXI. törvény 94. § (2), 151. § (9) és 162. § (5) bekezdésével kapott felhatalmazással és feladatkörében a következőket rendeli el:

Sülysáp Nagyközség Önkormányzata Képviselő-testületének a gyermekek védelmének helyi rendszeréről szóló 12/2010. (VIII. 26.) önkormányzati rendelete (a továbbiakban: Gyvr.) 12. § (2) bekezdésében a „– külön igény esetén – nyári napközi útján biztosítja” szövegrész helyébe a „valamint igény esetén a nyári szünidő négy hetében, naponta 8.00 és 16.30 között alternatív napközbeni ellátás (a továbbiakban: nyári napközi) útján biztosítja.” szövegrész lép.
A Gyvr. 16. § (1) bekezdésében „az Önkormányzat fenntartásában működő nevelési-oktatási intézmény vezetője” szövegrész helyébe „a Bizottság” szövegrész lép.

A Gyvr. 2. mellékletének 4. pontja a következő ponttal egészül ki:

4.3.  Nyári napközi térítési díja = 520 Ft + áfa x étkezési napok száma.

Ez a rendelet a kihirdetését követő napon lép hatályba, majd az azt követő napon hatályát veszti. 
Sülysáp, 2013. május 23.

Horinka László
Tóth Krisztina



polgármester
jegyző




2. MELLÉKLET

Sülysáp Nagyközség Önkormányzata Képviselő-testületének

…/2013. (...) önkormányzati rendelete
a Szervezeti és Működési Szabályzatáról szóló 

14/2009. (XII. 22.) rendeletének módosításáról
Sülysáp Nagyközség Önkormányzatának Képviselő-testülete az Alaptörvény 32. cikk (1) a) és d) pontjával, bekezdésével, valamint a Magyarország helyi önkormányzatairól szóló 2011. évi CLXXXIX. törvény 41. § (4) és 53. § (1) bekezdésével kapott felhatalmazással és feladatkörében a következőket rendeli el:

A Sülysáp Nagyközség Önkormányzata Képviselő-testületének a Szervezeti és Működési Szabályzatáról szóló 14/2009. (XII. 22.) rendelete (a továbbiakban: SZMSZ) 3. mellékletének 2. pontja a következő francia bekezdéssel egészül ki:

[2. A képviselő-testület által az Egészségügyi és Szociális Bizottságra átruházott hatáskörök:]

· kérelem alapján méltányossági (szociális) étkezési térítési díj kedvezmény megállapítása
Ez a rendelet a kihirdetését követő napon lép hatályba, majd az azt követő napon hatályát veszti. 
Sülysáp, 2013. május 17.

Horinka László
Tóth Krisztina



polgármester
jegyző




PAGE  
2/4

